BurgasNovinite.BG: Захариева: Обидно е изказването на Макрон, да каже кои са тези каналджийски български банди
"Официално френските власти не са сигнализирали, каквито и да било съществени проблеми и към нашите власти. Мисля, че има доста добро ниво на полицейско сътрудничество между България и Франция", заяви още външният ни министър.
И припомни, че миналата година по взаимно съгласие е било прекратено засиленото полицейско сътрудничество, което е съществувало в четири френски града с по-голяма българска общност там, точно, защото не са констатирани никакви проблеми от страна на българската общност там.
"Ще се изиска и официална информация за какви български организирани каналджийски групи става въпрос и ако имат такава информация, да бъдат така добри, да я представят по официалния ред, за да може нашето Министерство на външните работи да работи заедно с тях. Извикали сме и френския посланик в понеделник да изразим възмущение от изказването", каза още Захариева.
По-рано от външно министерство съобщиха, че Екатерина Захариева е наредила на посланика ни в Париж Ангел Чолаков да връчи протестна нота във френското външно министерство и е извикала френският посланик у нас г-жа Флоранс Робин в понеделник в МВнР за обяснения.